b'\n_START_ARTICLE_\nPavel Apovnik\n_START_SECTION_\n\xc5\xbdivljenje\n_START_PARAGRAPH_\nPavel Apovnik je rojen v koro\xc5\xa1ki slovenski dru\xc5\xbeini v Sen\xc4\x8dnem kraju/Schattenberg v nekdanji ob\xc4\x8dini Libu\xc4\x8de/Loibach, danes ob\xc4\x8dina Pliberk/Bleiburg. Grenke izku\xc5\xa1nje v ljudski \xc5\xa1oli Pliberk v vojnih letih 1941 do 1945, ko je u\xc4\x8diteljem in dijakom bila uporaba sloven\xc5\xa1\xc4\x8dine strogo prepovedana, so zaznamovale njegovo \xc5\xbeivljenje in delovanje za \xe2\x80\x9eprepovedani\xe2\x80\x9c slovenski jezik. 1947-1955 obisk Zvezne gimnazije na Ple\xc5\xa1ivcu/Tanzenberg in Zvezne in realne gimnazije v Celovcu/Klagenfurt, 1955-1960 \xc5\xa1tudij prava na Dunajski univerzi, takoj nato praksa na sodi\xc5\xa1\xc4\x8du v Celovcu, 1961 vstop v upravno slu\xc5\xbebo de\xc5\xbeele Koro\xc5\xa1ke, delovanje v okrajnih glavarstvih Beljak/Villach, Wolfsberg in Velikovec/V\xc3\xb6lkermarkt, 1964-73 namestnik okrajnega glavarja v Velikovcu, 1974 do 1994 delujo\xc4\x8d v \xe2\x80\x9eUradu koro\xc5\xa1ke de\xc5\xbeelne vlade\xe2\x80\x9c v Celovcu, nazadnje kot vodja \xe2\x80\x9eBiroja za slovensko narodno skupnost v Uradu koro\xc5\xa1ke de\xc5\xbeelne vlade\xe2\x80\x9c.\n_START_SECTION_\nJavno delovanje\n_START_PARAGRAPH_\nPo zaklju\xc4\x8dku \xc5\xa1tudija je Pavel Apovnik poleg svojega uradni\xc5\xa1kega poklica deloval v politi\xc4\x8dnih organizacijah koro\xc5\xa1kih Slovencev. V letu 1975 je nastopil kot glavni kandidat Koro\xc5\xa1ke enotne liste (KEL) pri de\xc5\xbeelnozborskih volitvah. Vendar 6.130 dose\xc5\xbeenih glasov ni bilo dovolj za mandat v de\xc5\xbeelnem zboru. Poleg njegovega poklicnega dela kot uradnik predstavljajo \xc5\xa1tevilna predavanja in seminarji o slovenskem pravnem jeziku te\xc5\xbei\xc5\xa1\xc4\x8de njegovega delovanja . Dolga leta je bil lektor za \xe2\x80\x9eSlovenski pravni in upravni jezik\xe2\x80\x9c/ \xe2\x80\x9eSlowenische Rechts- und Verwaltungssprache\xe2\x80\x9c na univerzi v Gradcu/Graz in za \xe2\x80\x9eSlovenski ekonomski jezik\xe2\x80\x9c/ \xe2\x80\x9eSlowenische Wirtschaftssprache\xe2\x80\x9c na univerzi v Celovcu/Klagenfurt. Rezultat dolgoletnega dela je nem\xc5\xa1ko-slovenski slovar \xe2\x80\x9eW\xc3\xb6rterbuch der Rechts- und Wirtschaftssprache\xe2\x80\x9c in slovensko-nem\xc5\xa1ki \xe2\x80\x9eSlovar pravnega in ekonomskega jezika\xe2\x80\x9c, ki ga je sestavil skupaj z Ludvikom Karni\xc4\x8darjem. Z dvema koavtorjema je nastal \xe2\x80\x9eSlovenski pravni leksikon z nem\xc5\xa1kimi in italijanskimi ustreznicami geselskih besed\xe2\x80\x9c.'